钦定古今图书集成/明伦汇编/氏族典/第618卷 > 《凌迪知万姓统谱》 > 叱罗协
## 钦定古今图书集成/明伦汇编/氏族典/第618卷 > 《凌迪知万姓统谱》 > 叱罗协

按《周书叱罗协传》，“协本名与高祖讳同，后改焉。少寒
微，尝为州小吏，以恭谨见知。恒州刺史杨钧事汾州刺史尔朱兆，兆死，遂事窦泰，泰甚礼之。泰为御史中
尉，以协为治书侍御史。泰向潼关，协为监军。泰死，协
亦见获。太祖以其在关岁久，授大丞相府东阁祭酒、
抚军将军、银青光禄大夫，转录事参军，迁主簿，加通”
直散骑常侍，摄大行台郎中。累迁相府属从事中郎。
协历仕二京，详练故事，又深自克励，太祖颇委任之。
然犹以其家属在东，疑其有恋本之望。及河桥战不
利，协随军而还。太祖知协不贰，封冠军县男。九年，除
直阁将军、恒州大中正，加都督，进爵为伯。寻迁大都
督、仪同三司。初，太祖欲经略汉中，令协行南岐州刺
史，并节度东益州戎马事。魏废帝元年，授南岐州刺
史。时东益州刺史杨辟邪反，二年，协讨斩之。为大将
军尉迟迥长史，率兵伐蜀。既入剑阁，迥令协行潼州
事。协抚安内外，咸无异心。魏恭帝三年，太祖征协入
朝，赐姓宇文氏。晋公护引与同宿，深寄托之。协欣然
承奉，即授军司马，委以兵事。协既受护重委，冀得婚
连帝室，乃求复旧姓叱罗氏。高祖许之，又进位柱国。
护诛，协除名。建德三年，赐爵南阳郡公，时与论说旧
事。是岁卒，年七十六。子金嗣。